উত্তরবঙ্গে বন্যায় বিপর্যস্তদের পাশে সৌরভ গাঙ্গুলির ফাউন্ডেশন ও ইসকন

শিলিগুড়ি: বন্যা ও ভূমিধসে বিপর্যস্ত উত্তরবঙ্গের দুর্গত মানুষের পাশে দাঁড়ালেন প্রাক্তন ভারত অধিনায়ক সৌরভ গাঙ্গুলি (Sourav Ganguly)। তাঁর ফাউন্ডেশন ও ইসকন (Iskcon) যৌথভাবে শিলিগুড়ি (Siliguri) ও আশেপাশের এলাকায় আড়াই হাজারেরও বেশি ক্ষতিগ্রস্ত পরিবারকে প্রতিদিন রান্না করা পুষ্টিকর খাবার সরবরাহ করছে (District News)।

কলকাতার ইসকনের ভাইস প্রেসিডেন্ট রাধারমণ দাস বলেন, “বাংলার মানুষের সেবায় ইসকনের পাশে দাঁড়ানোর জন্য আমরা সৌরভ গাঙ্গুলি ও তাঁর ফাউন্ডেশনের কাছে কৃতজ্ঞ। কোভিড-১৯ সংকটের সময়ও তিনি আমাদের মাধ্যমে বহু পরিবারে অন্নসংস্থানের ব্যবস্থা করেছিলেন। এবার উত্তরবঙ্গ বিপর্যয়ের মুখে, আমাদের লক্ষ্য কাউকে যেন অনাহারে থাকতে না হয়, এটিই বাংলার আসল চেতনা।”

আরও পড়ুন: ইছাপুরে হাড়হিম ঘটনা! গাড়ি রেখে কচুরি খেতে গিয়ে প্রাণ গেল যুবকের

সৌরভ বলেন, “এই মুহূর্তে উত্তরবঙ্গের মানুষের পাশে দাঁড়ানো এবং সম্ভাব্য সব ধরনের সহায়তা দেওয়া আমাদের কর্তব্য। বন্যা ও ভূমিধসে এত মানুষের জীবন ব্যাহত হতে দেখে খুব খারাপ লাগছে। প্রাকৃতিক দুর্যোগ অসংখ্য মানুষের জীবনকে প্রভাবিত করেছে। তাই আমাদের সবাইকে একসঙ্গে এগিয়ে আসতে হবে।”

তিনি আরও বলেন, “ইসকনের মানবিক কাজ সব সময়ই অনুপ্রেরণাদায়ক তা বন্যা, ভূমিকম্প, যুদ্ধ বা কোভিড-১৯ মহামারী যা-ই হোক না কেন। অন্নসংস্থানসহ নিঃস্বার্থভাবে মানুষের সেবা করার এই উদ্যোগের সঙ্গে আবারও যুক্ত হতে পেরে আমার ফাউন্ডেশন গর্বিত।”

ত্রাণকর্মীদের মাধ্যমে দুর্গত অঞ্চলে নিয়মিতভাবে পাঠানো হচ্ছে ভাত, ডাল, সবজি ও শিশুদের জন্য পুষ্টিকর খাবার। পাশাপাশি, ইসকনের স্বেচ্ছাসেবক দল স্থানীয় প্রশাসনের সঙ্গে সমন্বয় করে দুর্গত পরিবারগুলির সহায়তায় মাঠে নেমেছে।

দেখুন আরও খবর: